《酬秋塘古诗之惠》
宋代·释居简

乡来小朵烟苍苍，乌纱瘦策寻初凉。囊封借月留云章，朗吟响初山琅琅。

寥寥十载遥相望，尺书不得鸿雁将。朅来屡分读书床，残编断柬杂朱黄。

梅花楮帐芙蓉裳，书传腾馥掩众芳。前日破雨破竹窗，勃窣倒屣成踉跄。

寒暄一语不暇吐，望之岿然鲁灵光。郊寒岂复疗岛瘦，齐大叵堪容楚狂。

亭亭雪茸未下榻，采采霜荠先盈筐。长歌烂烂古锦段，十诗亹亹秋圃场。

离骚大雅得祖述，夜光明月相抵当。不贻它人乃见及，三咽十袭藏缄箱。

藿葵䫲颔欠琼玖，谁羹甘露医沧浪。车轮裹蒲碾云汉，为我举手瓢天浆。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。